 इस गल्लै गी नकारेआ नेईं जाई सकदा ऐ जे निंदेआ जोग शोपियां कांड दे पैह्‌लें ध्याड़े थमां गै मुक्खमंत्री ते उंदी सरकार मामले गी चंगी चाल्ली कन्नै नेईं सांभा करदे न जेह्‌दे कन्नै हलात होर मते खराब ते गंभीर होई गे न ते ओह्‌दे परा हलात ही सधारने दी बजाए उन्नै नेह् हलात पैदा करी दित्ते न जेह्‌दे कन्नै सरकार ते जनता इक दूए दे आमनो-सामनी खड़े न।  द’ऊं महिलाएं दे बलात्कार ते हत्या दे बरोध च प्रदर्शन करा दे लोकें दी भावनाएं गी समझने ते दोशियें गी सामनै आह्‌न्नने ते सजा दोआने दी बजाए सरकार दोशियें दा बचाऽ करा दी ऐ।  युवा मुक्खमंत्री लेई एह् गल्ल छप्पे दी नेईं ऐ जे पछोकड़ इच बी प्रदर्शनकारियें गी शांत करने लेई उंदे उप्पर जेल्लै सैन्यबल मता प्रयोग कीता गेआ हा तां बदले च किस चाल्ली दी खतरनाक मुठभेड़ दा सामना करना पेआ हा ते जेक्कर मजूदा दौर च नेहा कीता गेआ तां नतीजे किश बी बक्ख नेईं होङन।  शासक ते शासित च इक दूरी होंदी ऐ जिसी जनता दी बाज दबाइयै घट्ट नेईं कीता जाई सकदा ऐ ते ना गै जनता दे खलाफ जंग छेड़ियै दबाया जाई सकदा ऐ।  केईं ध्याड़ें तोड़ी सरकार नकारने दे मूड च रेई ते ओह्‌दे परा मुक्खमंत्री दे बचारहीन ते अदूरदर्शी र वैये ने बी अग्ग च घ्यो पाने दा कम्म कीता, इस शा लोकें बिच्च एह् भावना बी मजबूत होई जे सत्तासीन म्हेशां गै दोशियें गी बचाने ते उंदे अपराधें गी छपैलने दी कोशश करदे न।  जनता दी गै हिम्मत ही जिन्नै प्रशासन गी अज्ञात बलात्कारियें खलाफ मामला दर्ज करने लेई मजबूर करी दित्ता।  जिस तरीके कन्नै राज्य सरकार ने इस समूलचे मामले गी दिक्खेआ ऐ उस थमां ना छड़ी सरकार दी अयोग्यता बल्के लोकें दी भावनाएं दे प्रति असंवेदनशीलता बी उजागर होंदी ऐ।  विश्‍वास दा म्हौल पैदा करने दी बजाए सरकार ने सख्त ते रूखापन गै अपनाया। 